Helle Sjelle (KF), 2004-12-10:
Med denne redegørelse lægger regeringen op til en drøftelse af en udbygning af mulighederne for anerkendelse af den enkeltes realkompetencer.
Den drøftelse har vi set frem til.
Det skyldes, at anerkendelse af disse kompetencer medfører mange fordele så vel for den enkelte som for hele samfundet.
I Det Konservative Folkeparti er vi derfor glade for, at regeringen nu vil gå endnu længere i bestræbelserne på at åbne mulighederne for en anerkendelse af realkompetencerne.
Først og fremmest er det af stor betydning for den enkelte, at han eller hun kan få anerkendt de kompetencer, vedkommende reelt har, hvad enten de er erhvervet i det formelle uddannelsessystem, igennem erhvervsarbejde eller igennem deltagelse i folkeoplysnings- eller foreningsarbejde.
Så er det mindre vigtigt, præcis hvor vedkommende har erhvervet disse kompetencer.
Det bør derfor i højere grad være muligt for den enkelte at anvende eller bygge videre på den viden eller de færdigheder, vedkommende har i forvejen i forbindelse med en uddannelse, hvad enten det drejer sig om at påbegynde, afslutte eller få forkortet et uddannelsesforløb.
Alternativt kan det virke som en unødig forhindring, hvis man er nødt til at gennemgå et helt uddannelsesforløb, til trods for at man har en indgående viden og færdigheder inden for det pågældende område.
Det er ærgerligt for den, der møder forhindringer, og det er et tab for samfundet, fordi det medfører en masse spildte ressourcer.
Hvis man derimod anerkender kompetencerne, vil det skabe nye muligheder for den enkelte så vel i erhvervslivet som i uddannelsessystemet.
Men en anerkendelse af realkompetencer er naturligvis ikke kun noget, den enkelte vil drage fordel af.
Det vil også betyde et løft for hele erhvervslivet.
I Danmark står vi i øjeblikket over for en massiv udflytning af arbejdspladser til fjernere egne, ligesom vi kan se frem til en endnu større international konkurrence i fremtiden.
Vi kan ikke flygte fra globaliseringen, og det skal vi naturligvis heller ikke.
Vi bør derimod se os om efter, hvilke muligheder der er for at imødekomme den stigende konkurrence.
Det kræver, at vi udnytter alle de ressourcer, vi har.
Der er mere end nogen sinde før brug for livslang læring, og her er det naturligvis oplagt, at man bygger videre på det, man allerede kan.
I Det Konservative Folkeparti mener vi derfor, at det er positivt, at anerkendelsen af realkompetencer medtænkes i alle dele af vores uddannelsessystem.
Således kan vi få et uddannelsessystem, der er så fleksibelt som muligt, og som forstår at udnytte den enkeltes viden og færdigheder.
Når det er sagt, er det dog vigtigt at pointere, at vurderingen af realkompetencer skal foregå efter pålidelige og ikke mindst sikre metoder.
Det er afgørende for uddannelsessystemet, at der er tillid til den vurdering, der foretages af hver enkelt persons viden og kvalifikationer.
Vi mener, at de fremgangsmåder, der nævnes i regeringens redegørelse, i høj grad kan være med til at sikre en pålidelig vurdering af den enkeltes kompetencer.
Samtidig er det naturligvis vigtigt, at uddannelsens kvalitet og niveau fastholdes.
Anerkendelse af realkompetencer må ikke føre til, at hverken uddannelsessystemet eller erhvervslivet kan sætte spørgsmålstegn ved de kompetencer, der bliver anerkendt.
Vi mener, det er positivt, at redegørelsen lægger op til en høj grad af vejledning og støtte til dokumentation, vurdering og anerkendelse af kompetencer, og at det fremstår som et sammenhængende tilbud.
På den måde kan man sikre, at vurderingen foregår så – forhåbentlig – objektivt som muligt, og at der ikke kan sættes spørgsmålstegn ved de kompetencer, der bliver anerkendt.